钦定古今图书集成/明伦汇编/氏族典/第431卷 > 赵师秀
## 钦定古今图书集成/明伦汇编/氏族典/第431卷 > 赵师秀

按《万姓统谱》，师秀字紫芝，永嘉人。登绍熙第，沈浮州
县，改秩而卒。自乾淳以来，濂洛之学方行，诸老类以
穷经相尚。诗或言志，取足而止，固不暇如昔人体验
声病，俾律吕相宣也。至潘柽出，始倡为唐诗，而师秀
与翁卷、徐玑绎寻遗绪，日锻月炼，一字不苟下，由是
唐体盛行。其诗清新圆美，若“野水多于地，春山半是
云。”“瀑近春风湿，松多晓日青”等句，人传诵之。